Dubrovnik, 13. ožujka 2025.

Nn: Predavanje „Petkom u pet“

Na: Skriveno blago dubrovačke katedrale – numizmatički nalazi sa arheoloških istraživanja

Dubrovački muzeji u sklopu ciklusa predavanja „Petkom u pet“ u petak, 14. ožujka 2025. u 17:00 sati u Kneževu dvoru, organiziraju predavanje “Skriveno blago dubrovačke katedrale – numizmatički nalazi sa arheoloških istraživanja“ koje će održati kustos Darko Milošević.

Godine 1979. Dubrovnik i šira okolica pogođeni su potresom jačine V-VII stupnjeva po Mercallijevoj ljestvici. Nakon glavnog udara 15. travnja, uslijedilo je niz manjih potresa koji su prouzrokovali veliku materijalnu štetu, a preko 1000 građevina je teško ili lakše oštećeno. Potres je oštetio i baroknu dubrovačku katedralu, te se, potaknuto nužnošću konstrukcijske sanacije, krenulo u njenu obnovu već 1981. godine, uz prateća arheološka istraživanja.

Predavanje, na kojem će se široj javnosti prezentirati brojna numizmatička građa koja je stoljećima ležala sakrivena ispod dubrovačke prvostolnice, održava se uz izložbu “Skriveno blago dubrovačke katedrale – numizmatički nalazi“ koja se može pogledati u tvrđavi Revelin.

Pri arheološkim istraživanjima ispod današnje katedrale i Bunićeve poljane, pronađeno je mnoštvo numizmatičkog materijala koji, u nedostatku izvornih vrela, svjedoči o starosti Dubrovnika. Pronađeni novac, uz ostale arheološke nalaze, nepobitan je dokaz starosti grada, u kojem život ne počinje nakon mitološkoga avaro-slavenskog razaranja Epidaura u 7. stoljeću, jer brojnost i raznolikost građe na relativno malom istraženom području govori u prilog činjenici da neka vrsta naselja ondje postoji već u 2.-3. stoljeću pr. Kr.

Tijekom istraživanja pronađeno je preko 700 komada novca koji datiraju u razdoblje od 3. st. pr. Kr. pa sve do 20. stoljeća, počevši od grčkog, ilirskog, rimskog pa sve do bizantskog te naravno onog Dubrovačke Republike čiji su otkovi upravo najbrojniji.